依韵和李評文思
作者：强至
朝代：宋

paragraphs: 我心烱烱君應識，萬事都慵獨吟癖。
二年客眼看京華，可見無媒進無益。
勢門所喜在佞豪，直語空拳無一懌。
愛君挺拔生貴家，不學庸兒醉朱碧。
兩提試筆賦翰林，落落金聲天上擲。
改丞殿省頭不回，直把群經重研摭。
相逢憐我猶滯濡，四十金閨未通籍。
勢門宜不容此身，頼有君家好投迹。
書齋延坐開新編，光焰文章追祖白。
更邀詩社同襟期，脫略形骸一疏戚。
公侯必復君勿遲，志士由來輕尺璧。